32002L0075
L 254/1
JURNALUL OFÍCIAL AL UNIUNII EUROPENE
DIRECTIVA 2002/75/CE A COMISIEI
din 2 septembrie 2002
de modificare a Directivei 96/98/CE a Consiliului privind echipamentele maritime
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 80 alineatul (2),
având în vedere Directiva 96/98/CE a Consiliului din 20 decembrie 1996 privind echipamentele maritime (1), astfel cum a fost modificată ultima dată prin Directiva 2001/53/CE a Comisiei (2), în special articolul 17 prima și a doua liniuță,
întrucât:
(1)
În înțelesul Directivei 96/98/CE, convențiile internaționale, inclusiv Convenția SOLAS din 1974, și standardele de testare, precum și modificările acestora, sunt cele în vigoare la 1 ianuarie 2001.
(2)
Modificările la Convenția SOLAS și la celelalte convenții internaționale, precum și noile standarde de testare au intrat în vigoare după 1 ianuarie 2001 sau vor intra în vigoare în viitorul apropiat.
(3)
Aceste instrumente au introdus noi norme privind echipamentele de la bordul navelor.
(4)
Este necesar ca Directiva 96/98/CE să fie modificată în consecință.
(5)
Măsurile prevăzute de prezenta directivă sunt conforme cu avizul comitetului înființat conform articolului 12 din Directiva 93/75/CEE a Consiliului (3),
ADOPTĂ PREZENTA DIRECTIVĂ:
Articolul 1
Directiva 96/98/CE se modifică după cum urmează:
1.
articolul 2 se modifică după cum urmează:
La literele (c), (d) și (n), data de „1 ianuarie 2001” se înlocuiește cu data de „1 iulie 2002”;
2.
anexa A se înlocuiește cu textul din anexa la prezenta directivă.
Articolul 2
Echipamentele enumerate ca „echipament nou” din coloana „numele echipamentului” din anexa A.1, care au fost fabricate anterior datei menționate la articolul 3 alineatul (1) în conformitate cu procedurile privind aprobarea de tip în vigoare înainte de data adoptării acestei directive pe teritoriul unui stat membru menționat în continuare, precum și echipamentele prezentate în anexa A.1, secțiunile 4 și 5, având marcajul corespunzător și fiind fabricate anterior datei menționate la articolul 3 alineatul (1), pot fi comercializate și utilizate la bordul unei nave comunitare, ale cărei certificate au fost eliberate de către sau în numele unui stat membru în conformitate cu convențiile internaționale, pe durata a doi ani de la data menționată în articolul 3 alineatul (1).
Articolul 3
(1) Statele membre pun în aplicare actele cu putere de lege și actele administrative necesare aducerii la îndeplinire a prezentei directive în termen de maxim șase luni de la intrarea în vigoare a directivei. Statele membre informează Comisia cu privire la aceasta.
Când statele membre adoptă aceste dispoziții, ele conțin o trimitere la această directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
(2) Statele membre comunică imediat Comisiei textul dispozițiilor de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în ziua publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 2 septembrie 2002.